### Beslutninger

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 29. oktober 2025 om magistratsbehandling af forslaget.

Sagen bedes tilbagesendt byrådet via Magistraten.

###

BESLUTNINGSFORSLAG FRA V, LA, DD, KF, RV, M og ALT

Alle børn fortjener den bedst mulige start på livet. For nogle familier vil det være den rette løsning, at barnet i en periode passes hjemme af forældrene. Det kan skabe ro og sammenhæng i hverdagen, når forældrene får mulighed for at tilpasse familiens hverdag til netop deres behov.

Familier er en af grundstenene i vores samfund, men de er forskellige og har forskellige behov. Det, der fungerer for én familie, fungerer ikke nødvendigvis for en anden. Det er forældrene, der bedst kender deres barns behov, og derfor bør vi som kommune skabe rammer, der understøtter familiernes mulighed for at træffe de valg, der giver bedst mening for dem.

I dag giver dagtilbudsloven kommunerne mulighed for at tilbyde tilskud til hjemmepasning af egne børn op til skolealderen. Mange kommuner i både regionen og resten af landet har allerede indført ordningen – til stor glæde for de familier, der herigennem har fået mere fleksibilitet og frihed. [adresse] tilbyder i dag ikke denne mulighed.

Vi foreslår derfor, at [adresse] indfører tilskud til hjemmepasning af egne børn op til 5-års alderen inden for rammerne af dagtilbudsloven.

Ordningen er klart reguleret i lovgivningen. Forældre kan eksempelvis kun få tilskud i op til ét år pr. barn og maksimalt til tre børn. Derudover stilles der krav til forældrenes danskkundskaber, så barnet rustes bedst muligt til dagtilbud og skolegang. Kommunens tilskud kan desuden maksimalt udgøre 85 procent af udgiften til en plads i et dagtilbud. Det betyder, at der i nogle tilfælde kan være en økonomisk fordel for kommunen, ligesom ordningen kan være med til at reducere presset på dagtilbudspladserne i [adresse] – som det har været tilfældet i andre kommuner.

Forslagsstillerne mener, at tryghed og valgfrihed går hånd i hånd. Ved at give forældrene det frie valg kan vi skabe sunde rammer for familielivet og dermed styrke barnets trivsel. [adresse] bør understøtte det frie valg og sikre, at pengene følger børnene.

Beslutningspunkt:

Det indstilles, at Børn og Unge rådmanden undersøger mulighederne for at indføre en model for tilskud til hjemmepasning af egne børn i [adresse], således at ordningen samlet set ikke medfører merudgifter for kommunen.

Forslaget er stillet af:

Ronja Steffensen (V), Lennarth Clausen (LA), Jano Friis (DD), Tove Holm (KF), Patrick Jensen (RV), Zenia Andreasen (M) og Benjamin Brandt (Å).

### Sagsforløb

Udvalg: Aarhus Byråd

Dato: 08-10-2025

Herbert Johnsen: 27

Sagens behandling blev udsat i byrådets møde den 8. oktober 2025.